Куэдым хэзагъэ ЗекIуэрей Борис
Къармэхьэблэ къуажэм щыщ ЗекIуэрей Борис «Каменномост» мэл совхозым илъэс тIощIым щIигъукIэ лэгъупэжьу щылэжьащ.
Абы зызэфIихыну, зигъэпсэхуну зэман куэд иIакъым, совхоз гуартэр хъумэным, ар бэгъуэным зэпымыууэ яужь итащ. ЛэжьакIуэ гумызагъэр гъэми щIыми къущхьэхъу жыжьэм щыIащ. Зы илъэс дэкIакъым Борис мэлищэ къэс щынэу 100-120-рэ къыщIимыгъахъуэу, цыуэ килограммищ-плIы мэлым къытримыщыкIыу…
Совхозыр лъэлъэжа иужькIи ЗекIуэрейр Iуэхуншэ хъуакъым, и къуэ Мухьэмэд и гъусэу фермер лэжьыгъэм зритащ. Iэщым хъер къыпихын папщIэ абы и лэжьыгъэ мытыншыр илъэскIи илъэситIкIи зэфIыхьакъым.
«Узэгугъур къогугъуж» , жыхуаIэрати, Борис иджы, Тхьэм и фIыщIэкIэ, иIуэтэжащ. Адэмрэ къуэмрэ я гуащIэдэкIым къыпыкI хъерым хэпщIыкIыу хэхъуащ. Мы зэманым а тIум яIэщ IэщIэвыщIэу 230-рэ, шыуэ 300, мэл-бжэну 150-рэ…
Борис нэхъыжьыфIщ, нэжэгужэщ. ЩIэнэщхъеинури сыт — и лэжьыгъэр хъарзынэу йокIуэкI, къуэрылъху-пхъурылъхухэм щаIуплъэкIэ и гур хохъуэ.
— Ди гъащIэм ямылейуэ зыри хэслъагъуэркъым — адрейхэми хуэдэу долажьэ, допсэу, — жеIэ Борис.
И гъащIэм и IыхьэфIыр мэлым яхэту къущхьэхъу щызыгъэкIуа лIы гумызагъэм лэжьыгъэр ноби IэщIыб ищIакъым, езым къызэригъэпэщыжа «ЗекIуэрей» фермер хозяйствэм и унафэщIщ. Дохъуэхъу и мурад дахэхэр Тхьэм адэкIи къригъэхъулIэну!
Къардэн Мухьэмэд.
